የኢትዮጵያ አየር መንገድ ወደ ያውንዴ አዲስ በረራ ሊጀምር ነው 
  የኢትዮጵያ አየር መንገድ ከነገ ጀምሮ በሳምንት ለአራት ቀናት ወደ ካሜሩኗ መዲና ያውንዴ አዲስ በረራ እንደሚጀምር አስታወቀ፡፡ የካሜሩኗ ዋና ከተማ ያውንዴ፤ ከወደብ ከተማዋ ዱአላ ቀጥሎ ሁለተኛዋ የአየር መንገዱ መዳረሻ ሆናለች፡፡ የአየር መንገድ ዋና ስራ አስፈፃሚ አቶ ተወልደ ገብረማርያም ለአዲስ አድማስ እንደገለጹት፤ “የበረራው መጀመር የሁለቱን እህትማማች አገራት የህዝብ ለህዝብ፣ የንግድ፣ የኢንቨስትመንትና የቱሪዝም ግንኙነት የሚያጠናክር ይሆናል፡፡” በረራው ለደንበኞች አዲስ ምርጫ ከመስጠት ባሻገር ፈጣንና ውጤታማ አገልግሎትን የሚሰጥ እንደሚሆንም ዋና ሥራ አስፈጻሚው ተናግረዋል፡፡ አየር መንገዱ በአሁን ወቅት በአምስት አህጉራት፣ ከ91 በላይ አለም አቀፍ መዳረሻዎች ሲኖሩት፤ በአፍሪካ 53 መዳረሻዎች እንዳሉት ተገልጿል፡፡ የኢትዮጵያ አየር መንገድ ላለፉት 7 ዓመታት ከ25 በመቶ በላይ እድገት እያስመዘገበ የሚገኝ ተቋም ነው ተብሏል፡፡